Document ID: 32000R1482

Κανονισμός (ΕΚ) αριθ. 1482/2000 της Επιτροπής
της 6ης Ιουλίου 2000
σχετικά με τη συμπλήρωση του παραρτήματος του κανονισμού (ΕΚ) αριθ. 2301/97 για την εγγραφή ορισμένων ονομασιών στο μητρώο βεβαιώσεων ιδιοτυπίας που προβλέπεται στον κανονισμό (ΕΟΚ) αριθ. 2082/92 του Συμβουλίου περί των βεβαιώσεων ιδιοτυπίας των γεωργικών προϊόντων και των τροφίμων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2082/92 του Συμβουλίου, της 14ης Ιουλίου 1992, για τις βεβαιώσεις ιδιοτυπίας των γεωργικών προϊόντων και των τροφίμων(1), και ιδίως το άρθρο 9 παράγραφος 2 στοιχείο β),
Εκτιμώντας τα ακόλουθα:
(1) Σύμφωνα με το άρθρο 8 του κανονισμού (ΕΟΚ) αριθ. 2082/92, τα κράτη μέλη έχουν διαβιβάσει στην Επιτροπή αιτήσεις καταχώρησης ιδιοτυπίας.
(2) Οι ονομασίες που έχουν καταχωριστεί δικαιούνται την ένδειξη "ειδικό παραδοσιακό προϊόν εγγυημένο", η οποία τους επιφυλάσσεται.
(3) Όσον αφορά τις ονομασίες "Leche certificada de Granja" και "Traditional Farmfresh Turkey" διάφορες ενστάσεις, κατά την έννοια του άρθρου 8 του εν λόγω κανονισμού, διαβιβάστηκαν στην Επιτροπή μετά από τη δημοσίευση στην Επίσημη Εφημερίδα των Ευρωπαϊκών Κοινοτήτων(2) των κύριων στοιχείων της αίτησης καταχώρισης.
(4) Σύμφωνα με την παράγραφο 2 του άρθρου 9 του κανονισμού (ΕΟΚ) αριθ. 2082/92, η Επιτροπή κάλεσε τα ενδιαφερόμενα κράτη μέλη να επιδιώξουν την επίτευξη συμφωνίας. Ωστόσο, καμία συμφωνία δεν έχει επιτευχθεί και επομένως εναπόκειται στην Επιτροπή να αποφασίσει για την καταχώριση των εν λόγω ονομασιών.
(5) Ζητήθηκε η προστασία που προβλέπεται στο άρθρο 13 παράγραφος 2 του εν λόγω κανονισμού, αλλά μετά από την εξέταση των διαφόρων ενστάσεων που προαναφέρθηκαν προέκυψε ότι η χρήση των ονομασιών είναι νόμιμη, ευρύτατα γνωστή και οικονομικώς σημαντική για παρεμφερή προϊόντα·
(6) Ωστόσο οι ονομασίες "Leche certificada e Granja" και "Traditional Farmfresh Turkey" πρέπει να καταχωριστούν στο "μητρώο βεβαιώσεων ιδιοτυπίας" και να προστατευθούν σε κοινοτικό επίπεδο δυνάμει της παραγράφου 1 του άρθρου 13 του κανονισμού (ΕΟΚ) αριθ. 2082/92 ως ειδικά παραδοσιακά προϊόντα εγγυημένα. Αυτό δεν εμποδίζει ωστόσο τη συνέχιση της χρησιμοποίησης των εν λόγω ονομασιών σύμφωνα με προδιαγραφές διαφορετικές από αυτές που προστατεύονται, αλλά χωρίς τη δυνατότητα να αναφερθεί στην ετικέτα το λογότυπο και η κοινοτική ένδειξη.
(7) Η προστασία ζητήθηκε μόνο στην ισπανική γλώσσα για την ονομασία "Leche certificada de Granja" και μόνο στην αγγλική γλώσσα για την ονομασία "Τraditional Farmfresh Turkey" και για το λόγο αυτό σύμφωνα με την οδηγία 79/112/ΕΟΚ του Συμβουλίου(3), όπως τροποποιήθηκε τελευταία από την οδηγία 1999/10/ΕΚ της Επιτροπής(4), σχετικά με τη σήμανση των τροφίμων, κατά τη διάθεση στην αγορά των προϊόντων αυτών οι ετικέτες πρέπει να περιλαμβάνουν στις άλλες γλώσσες την έκφραση "σύμφωνα με την ισπανική παράδοση" ή "σύμφωνα με την αγγλική παράδοση" αντιστοίχως, ακριβώς δίπλα στην σχετική ονομασία.
(8) Όσον αφορά την ονομασία "Traditional Farmfresh Turkey" σύμφωνα με την οδηγία 79/112/ΕΟΚ σχετικά με τη σήμανση των τροφίμων, η σήμανση και ιδίως οι ενδείξεις που προορίζονται για την ενημέρωση των καταναλωτών δεν μπορούν σε καμία περίπτωση να προκαλέσουν σύγχυση με τους όρους οι οποίοι προβλέπονται για την ένδειξη των μεθόδων εκτροφής που αναφέρονται στον κανονισμό (ΕΟΚ) αριθ. 1538/91 της Επιτροπής, της 5ης Ιουνίου 1991, για τον καθορισμό λεπτομερών κανόνων ενόψει της εφαρμογής του κανονισμού (ΕΟΚ) αριθ. 1906/90 του Συμβουλίου σχετικά με ορισμένους κανόνες εμπορίας για το κρέας πουλερικών(5), όπως τροποποιήθηκε τελευταία από τον κανονισμό (ΕΚ) αριθ. 1072/2000(6).
(9) Το παράρτημα του παρόντος κανονισμού συμπληρώνει το παράρτημα του κανονισμού (ΕΚ) αριθ. 2301/97 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 2419/1999(8).
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής για τις βεβαιώσεις ιδιοτυπίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2301/97 συμπληρώνεται με τις ονομασίες που περιλαμβάνονται στο παράρτημα του παρόντος κανονισμού και οι εν λόγω ονομασίες εγγράφονται στο μητρώο βεβαιώσεων ιδιοτυπίας όπως προβλέπεται από το άρθρο 9 παράγραφος 1 του κανονισμού (ΕΟΚ) αριθ. 2082/92.
Οι ονομασίες προστατεύονται σύμφωνα με το άρθρο 13 παράγραφος 1 του εν λόγω κανονισμού.
Κατά τη διάθεση στην αγορά των προϊόντων στην ισπανική γλώσσα:
- η ετικέτα του "Leche certificada de Granja" πρέπει να περιλαμβάνει την έκφραση "σύμφωνα με την ισπανική παράδοση" στα ελληνικά (ή την αντίστοιχη έκφραση στις άλλες γλώσσες),
Κατά τη διάθεση στην αγορά των προϊόντων στην αγγλική γλώσσα:
- η ετικέτα του "Traditional Farmfresh Turkey" πρέπει να περιλαμβάνει την έκφραση "σύμφωνα με την αγγλική παράδοση" στα ελληνικά (ή την αντίστοιχη έκφραση στις άλλες γλώσσες).
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουλίου 2000.

Labels: 3
17
18
6